Europa-Parlamentets og Rådets beslutning nr. 507/2001/EF

af 12. marts 2001

om en række foranstaltninger vedrørende det transeuropæiske net til indsamling, udarbejdelse og udbredelse af statistikker over udveksling af goder inden for Fællesskabet og med tredjelande (Edicom)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen(1),

i henhold til fremgangsmåden i traktatens artikel 251(2), og

ud fra følgende betragtninger:

(1) De foranstaltninger, der er blevet iværksat på grundlag af Rådets beslutning 96/715/EF af 9. december 1996 om datanet mellem administrationer til brug i forbindelse med statistikker over udveksling af goder mellem medlemsstater (Edicom)(3), har forbedret kvaliteten af disse statistikker væsentligt.

(2) Statistik vedrørende handel med tredjelande og handel mellem medlemsstaterne træder nu ind i en ny udviklingsfase med voksende og mere krævende informationsbehov fra brugernes side.

(3) Det er nødvendigt at opfylde Den Økonomiske og Monetære Unions presserende behov ved hurtigt at stille pålidelige og præcise makroøkonomiske statistikker til rådighed.

(4) En modernisering af det transeuropæiske net til indsamling, udarbejdelse og udbredelse af statistikker over udveksling af goder inden for Fællesskabet og med tredjelande bør være et af de bærende elementer i udviklingen af disse statistikker.

(5) I henhold til Rådets forordning (EØF) nr. 3330/91 af 7. november 1991 om statistikker over udveksling af goder mellem medlemsstater(4) (Intrastat) og Rådets forordning (EF) nr. 1172/95 af 22. maj 1995 om statistikker over Fællesskabets og dets medlemsstaters udveksling af goder med tredjelande(5) bør der skabes forudsætninger for øget brug af automatisk databehandling og af elektronisk fremsendelse af oplysninger.

(6) En forenkling af Intrastat-systemet er blevet valgt som pilotprojekt som led i Slim-projektet om enklere lovgivning for det indre marked, der blev iværksat i 1996. Det er vigtigt at videreføre de foranstaltninger, som Europa-Parlamentet og Rådet tidligere har støttet til lettelse af indberetningsbyrden for de oplysningspligtige, navnlig for de små og mellemstore virksomheder.

(7) Målsætningerne i denne beslutning er hensigtsmæssige og i overensstemmelse med målsætningerne i Europa-Parlamentets og Rådets beslutning nr. 1719/1999/EF(6) og Europa-Parlamentets og Rådets afgørelse nr. 1720/1999/EF(7) om transeuropæiske net til elektronisk dataudveksling mellem administrationerne (IDA). Der bør derfor tages hensyn til IDA-bestemmelserne, særlig artikel 11 i beslutning nr. 1719/1999/EF, ved gennemførelsen af denne beslutning.

(8) Der er i overensstemmelse med bestemmelserne om finansforvaltning blevet gennemført en forhåndsevaluering med henblik på at opfylde kravet om, at programmet skal være effektivt i forhold til de tilsigtede mål, og med henblik på at tage hensyn til de knappe finansielle ressourcer allerede ved udarbejdelsen af programmet.

(9) Da målene for de påtænkte foranstaltninger, dvs. udvikling og modernisering af det transeuropæiske net til indsamling, udarbejdelse og udbredelse af statistikker over udveksling af goder inden for Fællesskabet og med tredjelande, ikke i tilstrækkelig grad kan opfyldes af medlemsstaterne og derfor, på grund af deres omfang, bedre kan gennemføres på fællesskabsplan, kan Fællesskabet træffe foranstaltninger, jf. subsidiaritetsprincippet i traktatens artikel 5. Denne beslutning går ikke ud over, hvad der er nødvendigt for at nå disse mål, jf. proportionalitetsprincippet i nævnte artikel.

(10) Rådets forordning (EF) nr. 322/97 af 17. februar 1997 om EF-statistikker(8) udgør den retlige ramme for bestemmelserne i denne beslutning, specielt bestemmelserne vedrørende adgang til administrative datakilder, statistisk fortrolighed og princippet om omkostningseffektivitet.

(11) De nødvendige foranstaltninger til gennemførelse af denne beslutning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(9).

(12) I denne beslutning fastlægges der for programmets samlede varighed en finansieringsramme, der udgør det primære referencegrundlag for budgetmyndigheden inden for rammerne af den årlige budgetbehandling, som omhandlet i punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetprocedure(10) -

VEDTAGET FØLGENDE BESLUTNING:

Artikel 1

Anvendelsesområde og generelle målsætninger

1. De foranstaltninger, der er fastsat i denne beslutning, vedrører det transeuropæiske net til indsamling, udarbejdelse og udbredelse af statistikker over udveksling af goder inden for Fællesskabet og med tredjelande.

2. De generelle målsætninger er:

a) at fremme en så moderne, rationel og effektiv opbygning af det i stk. 1 omhandlede net som muligt, idet der samtidig indføres de nødvendige foranstaltninger til forbedring og harmonisering af metoderne, således at der kan udarbejdes statistikker, der:

- er mere pålidelige og mindre omkostningskrævende for de oplysningspligtige og myndighederne, og som stilles hurtigere til rådighed

- bedre opfylder brugernes eksisterende og nye forventninger

b) at videreudvikle de eksisterende edb-værktøjer til indsamling, udarbejdelse, indberetning og udbredelse af statistiske data, idet der tages hensyn til den seneste teknologiske udvikling og den bedste omkostningseffektivitet.

Artikel 2

Foranstaltninger

1. For at opfylde de i artikel 1 omhandlede målsætninger iværksættes der en række foranstaltninger (benævnt "Edicom"-programmet) vedrørende:

a) udvikling af det i artikel 1, stk. 1, omhandlede net med henblik på:

- at producere statistisk information, der er af bedre kvalitet og mindre omkostningskrævende, og som stilles hurtigere til rådighed, således at de krav, som Fællesskabets politikker stiller, opfyldes

- at producere statistiske data, der er relevante, og som opfylder brugernes nye behov i forbindelse med Den Økonomiske og Monetære Union og udviklingen i det internationale økonomiske miljø

- bedre at integrere statistikkerne over udveksling af goder i det overordnede statistiske system, både på fællesskabsplan og internationalt plan, og at tilpasse dem til udviklingen i det administrative miljø

- at forbedre den service, der tilbydes myndighederne og informationsleverandørerne og -brugerne, ved at stille samtlige disponible statistikker og metadata om udveksling af goder til rådighed for dem

b) udvikling og fremme af værktøjer til indsamling af information om udveksling af goder, idet der tages hensyn til den seneste teknologiske udvikling, for at forbedre de funktionaliteter, som tilbydes de oplysningspligtige.

De særlige betingelser for iværksættelsen af disse foranstaltninger fremgår af bilag I. Den vejledende opdeling for hele perioden er angivet i form af procentsatser i bilag II.

2. Gennemførelsesforanstaltningerne for de i stk. 1 omhandlede foranstaltninger fastsættes efter proceduren i artikel 4, stk. 2.

Artikel 3

Årligt arbejdsprogram og udgiftsforvaltning

1. I overensstemmelse med proceduren i artikel 4, stk. 2, godkender Kommissionen det årlige arbejdsprogram, herunder fordelingen af de årlige budgetudgifter i medfør af denne beslutning.

2. Kommissionen underretter Udvalget for De Europæiske Fællesskabers Statistiske Program, der er nedsat ved afgørelse 89/382/EØF, Euratom(11) om det årlige arbejdsprogram.

Artikel 4

Procedure

1. Kommissionen bistås af Udvalget for Statistikker over Udveksling af Goder mellem Medlemsstater, der er nedsat ved forordning (EØF) nr. 3330/91, og af Udvalget for Statistikker over Udveksling af Goder med tredjelande, der er nedsat ved forordning (EF) nr. 1172/95, inden for hvert af disse udvalgs kompetenceområde.

2. Når der henvises til dette stykke, anvendes artikel 4 og 7 i afgørelse 1999/468/EF, jf. dens artikel 8.

Fristen i artikel 4, stk. 3, i afgørelse 1999/468/EF fastsættes til tre måneder.

3. Udvalgene vedtager selv deres forretningsordener.

Artikel 5

Evaluering

1. Kommissionen foretager regelmæssigt i samarbejde med medlemsstaterne en evaluering af de foranstaltninger, der er finansieret som led i denne beslutning, med henblik på at fastslå, om målsætningerne er opfyldt, og med henblik på at fastlægge retningslinjer for en forbedring af fremtidige foranstaltningers effektivitet. Kommissionen forelægger et resumé af evalueringerne for de i artikel 4, stk. 1, nævnte udvalg, der i givet fald kan behandle disse. Evalueringsrapporterne er til disposition for medlemsstaterne efter anmodning.

2. Inden udgangen af december 2003 forelægger Kommissionen en midtvejsrapport for Europa-Parlamentet og Rådet om de aktiviteter, der finansieres over dette program, med henblik på en eventuel revision af de foranstaltninger, der gennemføres som led i beslutningen.

Når de fem år, der er omhandlet i artikel 7, stk. 2, er gået, forelægger Kommissionen Europa-Parlamentet og Rådet en beretning om anvendelsen af denne beslutning, eventuelt ledsaget af forslag om nye foranstaltninger.

Formålet med denne beretning er specielt at undersøge de gennemførte foranstaltningers gavnlige virkninger for Fællesskabet, medlemsstaterne og leverandørerne samt brugerne af statistisk information i lyset af de udgifter, Fællesskabet har haft, og at udpege emner for mulige forbedringer samt at vurdere synergien med andre fællesskabsaktiviteter, specielt inden for transeuropæiske telekommunikationsnet og teknologiudviklingsprogrammer.

3. Kommissionen træffer alle andre fornødne forholdsregler for at kontrollere, at de finansierede foranstaltninger gennemføres korrekt og i overensstemmelse med bestemmelserne i denne beslutning.

Artikel 6

Finansielle aspekter

Finansieringsrammen for gennemførelsen af fællesskabsforanstaltningerne som fastlagt i denne beslutning fastsættes for perioden 2001-2005 til 51,2 mio. EUR. En vejledende fordeling efter de kategorier af foranstaltninger, der er omhandlet i artikel 2, fremgår af bilag II.

De årlige bevillinger godkendes af budgetmyndigheden inden for rammerne af det finansielle overslag.

Der gives ikke finansielle ressourcer i medfør af denne beslutning til foranstaltninger, som finansieres af andre fællesskabskilder.

Artikel 7

Ikrafttræden og anvendelse

Denne beslutning træder i kraft på dagen for offentliggørelsen i De Europæiske Fællesskabers Tidende.

Denne beslutning anvendes i et tidsrum på fem år regnet fra dens ikrafttræden.

Artikel 8

Adressater

Denne beslutning er rettet til medlemsstaterne.

Udfærdiget i Bruxelles, den 12. marts 2001.

På Europa-Parlamentets vegne

N. Fontaine

Formand

På Rådets vegne

L. Pagrotsky

Formand

(1) EFT C 337 E af 28.11.2000, s. 246.

(2) Europa-Parlamentets udtalelse af 30.11.2000 (endnu ikke offentliggjort i EFT) og Rådets afgørelse af 12.2.2001.

(3) EFT L 327 af 18.12.1996, s. 34.

(4) EFT L 316 af 16.11.1991, s. 1. Forordningen er senest ændret ved forordning (EF) nr. 1624/2000 (EFT L 187 af 26.7.2000, s. 1).

(5) EFT L 118 af 25.5.1995, s. 10. Forordningen er senest ændret ved forordning (EF) nr. 374/98 (EFT L 48 af 19.2.1998, s. 6).

(6) EFT L 203 af 3.8.1999, s. 1.

(7) EFT L 203 af 3.8.1999, s. 9.

(8) EFT L 52 af 22.2.1997, s. 1.

(9) EFT L 184 af 17.7.1999, s. 23.

(10) EFT C 172 af 18.6.1999, s. 1.

(11) EFT L 181 af 28.6.1989, s. 47.

BILAG I

Særlige betingelser for gennemførelsen af foranstaltninger som omhandlet i artikel 2

1. Ved gennemførelsen af foranstaltninger som omhandlet i artikel 2:

a) tages der hensyn til, at de eksisterende edb-værktøjer, hvis anvendelighed i relation til de i artikel 1 omhandlede målsætninger er anerkendt, fortsat skal kunne anvendes, idet konkurrencen med den private sektor inden for forretningsservice ikke må påvirkes

b) tages der hensyn til de relevante resultater, der er opnået som led i andre af Fællesskabets aktiviteter, specielt inden for transeuropæiske telekommunikationsnet og Fællesskabets forsknings- og teknologiudviklingsprogrammer; der tages ligeledes hensyn til forpligtelserne ifølge artikel 11 i beslutning nr. 1719/1999/EF

c) refereres der til de eksisterende europæiske standarder og til offentligt tilgængelige specifikationer, f.eks. åbne internetstandarder, således at de nationale systemer og fællesskabssystemerne får stor interoperabilitet i og mellem de administrative sektorer og med den private sektor.

2. I forbindelse med de i artikel 2 nævnte foranstaltninger skal der som led i det årlige arbejdsprogram først foretages:

a) en beskrivelse af deres målsætninger, deres anvendelsesområde, deres berettigelse samt de forventede omkostninger og fordele

b) en beskrivelse af funktionaliteterne og den tekniske indfaldsvinkel

c) et detaljeret program for deres gennemførelse, bl.a. med en beskrivelse af hver opgave og den rækkefølge, hvori disse afvikles.

3. Gennemførelsen af det årlige arbejdsprogram kræver teknisk og administrativ bistand samt støtteforanstaltninger; hertil anvendes højst 7 % af de samlede bevillinger.

BILAG II

Vejledende opdeling pr. kategori Edicom-foranstaltninger for årene 2001-2005, jf. artikel 2

>TABELPOSITION>